**ATKLĀTĪBAS ZIŅOJUMS**

Rīgā, 2020.gadā

# SATURA RĀDĪTĀJS

|  |  |
| --- | --- |
|  | Lpp. |
|  |  |
| 1. Tiesiskā uzbūve, īpašnieki un vadība 2. Iekšējās kvalitātes kontroles sistēma | 3  3 |
|  |  |
| 1. Neatkarīgas kvalitātes nodrošināšanas pārbaude | 4 |
|  |  |
| 1. Sabiedriskas nozīmes struktūras, kas revidētas finanšu gadā | 4 |
| 1. Neatkarības apstiprinājums | 4 |
| 1. Tālākizglītība | 4 |
| 1. Finansiālā informācija | 5 |
| 1. Atalgojuma politika | 5 |

## *IEVADS*

Kā zvērinātu revidentu komercsabiedrība, kas sniedz gada finanšu pārskata revīzijas pakalpojumus sabiedriskas nozīmes struktūrām, SIA “Sandra Dzerele un Partneris” (turpmāk Sabiedrība) publicē atklātības ziņojumu, saskaņā ar Latvijas Republikas Revīzijas pakalpojumu likuma 33.¹ panta prasībām.

Visa ziņojumā iekļautā informācija attiecas uz sabiedrības situāciju 2020.gada 31.augustā, ja vien nav norādīts savādāk.

### **TIESISKĀ UZBŪVE, ĪPAŠNIEKI UN VADĪBA**

SIA “Sandra Dzerele un Partneris” ir licencēta zvērinātu revidentu komercsabiedrība, kas dibināta 2000. gadā ar reģistrācijas numuru 40003476595.

Pārskata periodā un laikā līdz šī ziņojuma publiskošanai tā ir iesaistīta neatkarīgo revidentu komercsabiedrību tīklā HLB Global [www.hlb.global](http://www.glb.global) .

Sabiedrība ir neatkarīga zvērinātu revidentu komercsabiedrība, kuras 51% daļu pieder LR zvērinātai revidentei Sandrai Dzerelei, bet 49% daļu pieder LR zvērinātam revidentam Mārim Biernim. Abi sabiedrības dalībnieki vienlaikus ir arī attiecīgi valdes priekšsēdētāja un valdes loceklis ar tiesībām pārstāvēt sabiedrību atsevišķi. Sabiedrībā uz līguma pamata darbojas un pakalpojumus sniedz arī LR zvērināta revidente Baiba Apine.

Sabiedrībai ir viens birojs un nav filiāļu. Birojs atrodas Rīgā, Antonijas ielā 7-2, LV 1010. Saskaņā ar publiski pieejamo informāciju, Sabiedrība ieņēmumu no revīzijas pakalpojumiem ziņā ir starp desmit lielākajām zvērinātu revidentu komercsabiedrībām Latvijā.

### **IEKŠĒJĀ KVALITĀTES KONTROLES SISTĒMA**

Sabiedrības profesionālās darbības iekšējās kvalitātes kontroles sistēma ir definēta un tiek regulāri aktualizēta Sabiedrības izstrādātajā Revīzijas iekšējās kontroles kvalitātes sistēmā, kā arī iestrādāta revīzijas prakses veikšanas, vadības un uzraudzības elektroniskajos rīkos, ir skaidrs pienākumu un atbildības sadalījums, augsta datu drošības pakāpe, pastāvīga un kontrolēta profesionālo iemaņu pilnveidošana, profesionālās ētikas normu un profesionālo standartu izpratne un ievērošana. Iekšējās kvalitātes kontroles sistēma tiek veidota un uzturēta saskaņā ar Latvijā zvērinātu revidentu praksēm obligātai lietošanai apstiprinātajiem Starptautiskajiem kvalitātes kontroles standartiem un Starptautiskajiem revīzijas standartiem un tā aptver sekojošas jomas:

1. Vadības atbildību par kvalitāti uzņēmumā;
2. Ētikas prasības;
3. Klientu akceptēšanas un sadarbības turpināšanas un specifisku darba uzdevumu akceptēšanas vai turpināšanas procedūras, tai skaitā, noziedzīgi iegūtu līdzekļu legalizācijas un terorisma finansēšanas novēršanas procedūras un korupcijas risku izvērtēšanas procedūras;
4. Personāla vadību;
5. Darba uzdevuma izpildi;
6. Pārraudzību.

SIA „ Sandra Dzerele un partneris” valde apliecina, ka pārskata periodā iekšējās kontroles sistēma ir veidota un darbojusies efektīvi, aptverot prakses darbības organizatoriskos un metodiskos jautājumus, kā arī atbilstību normatīvo aktu prasībām.

### **NEATKARĪGAS KVALITĀTES NODROŠINĀŠANAS PĀRBAUDE**

SIA „ Sandra Dzerele un partneris” ir pakļauta Latvijas Republikas Finanšu ministrijas, kompetentās iestādes saskaņā ar Revīzijas pakalpojumu likuma 37.5 panta pirmo daļu, kvalitātes kontroles pārbaudēm.

Pēdējā obligātā LZRA kvalitātes pārbaude ir sekmīgi izieta 2019. gada septembrī ar augstāko novērtējumu “A”.

### **SABIEDRISKAS NOZĪMES STRUKTŪRAS, KAS REVIDĒTAS FINANŠU GADĀ**

Pārskata gadā, kas noslēdzās 2020. gada 31. augustā, Sabiedrība ir uzsākusi sniegt finanšu pārskatu revīzijas pakalpojumus AS “Rīgas Kuģu Būvētava”, kas ir sabiedriskas nozīmes komercsabiedrība, kuras pārvedami vērtspapīri ir iekļauti dalībvalstu regulētajā tirgū (akcijas kotētas Nasdaq Baltic Oficiālajā sarakstā). Revīzija pabeigta un zvērināta revidenta ziņojums sniegts 2020.gada 23.novembrī.

Pārskata gadā nav sniegti finanšu pārskatu revīzijas pakalpojumi citām finanšu institūcijām.

### **NEATKARĪBAS APSTIPRINĀJUMS**

Sabiedrības neatkarības nodrošināšanas politika un procedūras balstītas uz Latvijas Republikas Revīzijas pakalpojumu likuma un Latvijas Zvērinātu revidentu asociācijas apstiprinātā profesionālās ētikas kodeksa prasībām attiecībā uz neatkarības nodrošināšanu. Šīs procedūras ietver regulāru personāla apmācību profesionālās ētikas, tai skaitā, neatkarības prasību jomā, kā arī atbildību par šo normu ievērošanu, kas ietverta gan līgumattiecībās ar darbiniekiem un piesaistītajiem ekspertiem, regulāras interešu deklarēšanas un rakstisku neatkarības apliecinājumu formā revīzijas prakses un atsevišķu revīzijas uzdevumu līmenī. Prakses līmenī tiek veikta ikgadēja kontrole par atbilstību neatkarības nodrošināšanas principiem.

Atbildīgo zvērinātu revidentu un revidentu firmas rotācija sabiedriskas nozīmes struktūru revīzijās tiek uzraudzīta un notiek ne retāk kā Latvijas Republikas Revīzijas pakalpojumu likumā noteiktajos termiņos.

### **TĀLĀKIZGLĪTĪBA**

Sabiedrības darbinieku profesionālās kvalifikācijas uzturēšanas un celšanas sistēma ir balstīta uz regulāru zināšanu pašnovērtējumu, normatīvo aktu izmaiņu dinamiku un revīzijas prakses vadītāja vērtējumu, saskaņā ar kuru tiek nodrošināta piemērota apmācības programma gan iekšējo, gan ārējo kursu un semināru veidā, kā arī praktiska apmācība darba procesā. Mācību prioritātes un faktiskā zināšanu apguve tiek dokumentēta un regulāri izvērtēta. Prakses darbā iesaistītie zvērinātie revidenti nodrošina Latvijas Zvērinātu revidentu asociācijas obligātās profesionālās kvalifikācijas uzturēšanas un celšanas prasību izpildi, par ko tiek sniegtas ikgadējas atskaites.

### **FINANSIĀLĀ INFORMĀCIJA**

Sabiedrības finansiālo stāvokli un darbības rezultātus raksturo sekojoši rādītāji:

*Finanšu gads : 01.09.2019.-31.08.2020.*

***Sniegto pakalpojumu veids EUR***

|  |  |
| --- | --- |
| Ieņēmumi no sabiedriskas nozīmes struktūru un to kontrolē esošu sabiedrību finanšu pārskatu obligātās revīzijas | 13 500 |
| Ieņēmumi no pārējās finanšu pārskatu obligātās revīzijas | 817 207 |
| Ieņēmumi no sniegtiem grāmatvedības pakalpojumiem | 70 091 |
| Ieņēmumi no pārējiem ar revīziju nesaistītiem atļautiem pakalpojumiem un konsultācijām | 21 763 |
| **Bilances Aktīvu kopsumma 2020.gada 31.augustā** | 515 190 |

### **ATALGOJUMA POLITIKA**

Sabiedrības atalgojuma sistēma ir tieši saistīta ar darbinieku profesionālo sniegumu – zināšanām, pieredzi, attieksmi un atbildību. Profesionālo pakalpojumu sniegšanā iesaistīto darbinieku atalgojuma politika ir vērsta uz darbinieku profesionālās izaugsmes veicināšanu un zemas darbinieku mainības nodrošināšanu, tā veidojot stabilu kolektīvu ar veselīgu psiholoģisko klimatu un lojālu attieksmi pret profesiju. Revīzijas partneru atalgojums tiek noteikts, pamatojoties uz fiksētiem darba samaksas nosacījumiem un atbilstoši prakses kopējiem finanšu rezultātiem.

|  |  |
| --- | --- |
| Zvērinātu revidentu komercsabiedrība  “Sandra Dzerele un partneris” SIA  Licences Nr. 38.  Sandra Dzerele  Valdes priekšsēdētāja | Māris Biernis  Valdes loceklis |